উপদেষ্টার পদত্যাগ, বাংলাদেশে নতুন রাজনৈতিক দল?

ওয়েব ডেস্ক: কলকাতা টিভির (Kolkata TV) খবরে সিলমোহর পড়ল। বাংলাদেশের (Bangladesh) অন্তর্বর্তীকালীন সরকারের উপদেষ্টা পদ থেকে পদত্যাগ করলেন অন‍্যতম উপদেষ্টা নাহিদ ইসলাম (Nahid Islam)। নাহিদ যে ইস্তফা দিতে চলেছেন সেই খবর মঙ্গলবার সাতসকালে প্রকাশ করেছিল কলকাতা টিভি। তার কয়েক ঘণ্টা পরে তিনি দায়িত্ব ছেড়ে দিয়ে সেই খবরেই সিলমোহর দিলেন। তথ্য ও সম্প্রচার মন্ত্রণালয় এবং ডাক, টেলিযোগাযোগ ও তথ্যপ্রযুক্তি মন্ত্রণালয়ের উপদেষ্টার দায়িত্ব পালন করছিলেন নাহিদ।

কেন পদত্যাগ করলেন অন্তবর্তী সরকারের অন্যতম উপদেষ্টা?

আরও পড়ুন: বাংলাদেশের হিন্দুদের জন্য জনস্বার্থ মামলা শুনল না সুপ্রিম কোর্ট

জানা গিয়েছে, বাংলাদেশে বৈষম্য বিরোধী ছাত্র আন্দোলন এবং জাতীয় নাগরিক কমিটির উদ্যোগে নতুন রাজনৈতিক দল গঠন হবে। সেই দলের নেতৃত্ব দেবেন নাহিদ ইসলাম। সে কারণেই তিনি উপদেষ্টার পদ থেকে পদত্যাগ করবেন বলে গত কয়েক দিন ধরেই আলোচনা চলছিল। আগামী শুক্রবার (২৮ ফেব্রুয়ারি) নতুন এই রাজনৈতিক দলের আত্মপ্রকাশ ঘটতে যাচ্ছে।

বৈষম্য বিরোধী ছাত্র আন্দোলন এবং জাতীয় নাগরিক কমিটি যুগ্মভাবে নতুন রাজনৈতিক দল গঠন করতে চলেছে তার আহ্বায়ক কমিটির প্রধান হিসেবে আসতে চলেছেন নাহিদ। তবে এই দলের প্রধান কে বা নতুন রাজনৈতিক দলটি কার মস্তিষ্কপ্রসূত তা নিয়ে তুমুল জল্পনা চলছে। জোর জল্পনা, অন্তর্বর্তী সরকারের প্রধান উপদেষ্টা মহম্মদ ইউনুসই (Mohammad Yunus) হলেন এর মাথা। আওয়ামি লিগ (Awami League) এবং বিএনপি-র (BNP) মধ্যে নির্বাচনী লড়াই হলে তাঁর প্রধানমন্ত্রী হওয়ার কোনও সম্ভাবনা নেই। সে কারণেই নতুন দল গড়ে রাজনীতির ময়দানে নামতে চলেছেন তিনি, মনে করা হচ্ছে এমনটাও।